June 2016 – jasparuis
Vreemd soos Van Gogh
by jasparuis June 8, 2016 June 8, 2016
Vincent Van Gogh se Barmhartige Samaritaan – 1890
Soms moet jy so bietjie vreemd wees soos van Gogh. Maak oop jou hart vir die hoer wat noodgedwonge borsvoed op straat want sy moet werk en kind oppas terselfdertyd. Of boek jouself in vir 'n wyle, in 'n malhuis. Wie weet, dalk gaan jy ook onverwags en onverklaarbaar dood, en in die hiernamaals kan jy die mensdom beloer as een van die stigters van nuwe denke.
Ek word nou die aand bewus gemaak van 'n kunswerk wat die barmhartige samaritaan uitbeeld, geskilder deur Van Gogh, en dit is opvallend vir my hoe ons in 'n wêreld lewe waar ek meer as gereeld myself wil uitbeeld as hierdie barmhartige samaritaan. Wie wil in elk geval nou die hawelose, hulpelose wees wat naak staan en smeek om genade! Hierdie skildery maak iets in my wakker, hierdie skildery maak my wonder hoe Van Gogh dit vandag sou uitbeeld? Sou hy in 'n Afrika nedersetting dalk 'n selfie geneem het met sy byderwetse "manbun" haarstyl, nuutste Oakley bril op die kop, met rowwe Afrika af ge-ets in die lens weerkaatsing saam die maer swart kind op sy skoot? En steeds met dit in gedagte, vra ek myself af, wie hier is die Samaritaan en by wie kan ons die meeste van liefdesdade leer?
Sou jy steeds die samaritaan wil wees, gaan jy meer as jou beursie moet oop maak, bra. Jy gaan jou huis se deure moet oopmaak vir die naak mens wat weke laas gebad het en die wêreld se vuil saam hom dra en net gou iets soek om te eet. Maar meer, jy gee hom sommer 'n warm stort en slaapplek vir die nag. Jy gaan jou groot-oog kind moet toelaat om vir hierdie oom 'n drukkie te gee voor hulle gaan slaap. Jy gaan jou eie wese moet deel met die mens. Begryp jy hoe radikaal dit moet wees om so iets aan te vang? Jy sal gestenig word by wyse van woorde, jou bure gaan jou skeef aankyk en heel moontlik dink jy's die kluts kwyt. En voor jy jou oë uitvee, hardloop die stories rond dat jou vrou dalk buite egtelik iets aangekweek het met hierdie optel mens.
Maar sien, dis die mens se manier om homself te beskerm teen samaritaan wees. Van Gogh het 'n prostituut ingeneem en haar jammer gekry, haar gehuisves en sommer binnekort was sy in geskiedenis boeke ingeskryf as sy sekslaaf! Ons verdraai dit sodat dit ons pas en gemaklik is vir ons. Kom ons stenig eerder die uitsonderlike liefdesdaad as wat ons onsself oop maak vir hierdie tipe dade. Die hoer het mos haar lewenskeuses gemaak so hoekom moet ek nou pa staan vir haar kinders?
Dalk verdraai ek óók so bietjie hierdie verhaal oor van Gogh om my narratief te pas, of dalk wil ek glo dat een van die wêreld se beroemste skilders dalk meer verstaan het van Jesus-liefde as wat die wêreld wil voorgee, en dít hom tot raserny gedryf het.
Maar vir nou sal ek verkies om die naakte siel te wees wat smeek vir voeding en genade, want ek besef dit is net te veel werk om die samaritaan te wees!